
ELŐTERJESZTÉS
„Rejtélyek városa” játékprogram közterületen történő megvalósításáról
Tisztelt Képviselő-testület!

Tisztelt Bizottságok!

A Rejtélyek Háza Bt., (esztergomi székhelyű vállalkozás) kérelem formájában kereste meg a Hivatalt, miszerint szeretnének próbaképpen, egy nyári hétvégén, összesen hat köztéri helyszínen egy nyomozós játékot játszani felnőtt résztvevőkkel, rejtélyek városa megnevezéssel.
Ez a program 2013. évben Esztergomból indult ki, jelenleg összesen 9 nagyvárosban (pld. Debrecen, Győr, Pécs, Kecskemét Székesfehérvár stb.) elérhető heti hét nap, a nap 24 órájában. Szabadtéri nyomozó játékkal indultak, kifejlesztették a krimi városnézést, vagyis az első felnőtteknek szóló szabadtéri krimi élményprogramot. A „Rejtélyes városaink” játék alatt számos műemléket felkeresnek a résztvevők, így kulturális és művelődési programként is szerepet kapott a résztvevők életében. További fejlesztéseknek köszönhetően megvalósult a „Rejtélyes vacsora”, a „Nyomozószoba” vagy a „Detektív hétvége” elnevezésű program is.

A program előzetes regisztrációhoz kötött. A résztvevők tehát egy krimi történetet élhetnek át, nyomoznak egy történet alapján. A kb. 3 órás nyomozás során bejárják a település különböző pontjait, így népszerűsítve azok nevezetességeit.
A játékot összesen 6 belvárosi helyszínen szeretnék megvalósítani, eszközök elhelyezésével, melyet csak a résztvevők fedezhetnek fel, járókelőknek nem szembetűnő. 

A csapatok a start helyszínről indulva, egyik irányban 4 a másik irányban 2 állomást érintenek, szem, illetve kézmagasságban elhelyezett különböző játékeszközöket  szükséges megtalálniuk (fákon, villanyoszlopokon elhelyezve), miközben követik az instrukciókat és megfejtik a megoldást.
A programot egy tetszőleges júliusi hétvégén valósítanák meg, 10.00-17.00 óra között, a játékhoz szükséges kellékeket reggel 9.00 órakor helyeznék ki, és legkésőbb 19.00 óráig maradéktalanul beszedik.
Helyszínként a belvárost jelölték meg, konkrétan a Hősök terét, mint központi részt, a partnerük a Nelson Hotel és Étterem, mint kiinduló állomás, de a város bármely más pontja is szóba jöhet, kb. 500 m-es sugarú körben. Az útvonal összesen kb. 2-2,5 km hosszú a hat állomás vonatkozásában, de készítenek elő néhány vakvágányt is, megzavarva a programon résztvevő játékosokat.
A kis eszközök elhelyezése tényleges közterület igénybevételt nem jelent.

A honlapjukon a www.rejtelyekhaza.hu oldalon további információk fellelhetőek a cégről és tevékenységükről.

A tevékenységhez az alábbi tárgyakat szeretnék elrejteni, kihelyezni a településen:

· egy pár cipő – cipőfűzővel

· egy öv - önmagával

· egy mobiltelefon – madzaggal

· egy műanyag tábla – dróttal

· papírcetlik – celofánnal

· egy A6 méretű papírlap – ragasztva 

Megvizsgálva a kérelem tartalmát, az abban foglaltak a közterület-használatra vonatkozó önkormányzati rendeletben foglaltakkal összhangban van, és a kialakítása a turisztikai vonzerő növelését szolgálja, míg az általa igénybe vett területhasználat mértéke minimális, javasoljuk első évben a díjmentes területhasználatot. 
Kérjük a Tisztelt Képviselő-testületet / Bizottságokat előterjesztésünket megtárgyalni, döntését meghozni szíveskedjen.
Határozati javaslat:

Hajdúszoboszló Város Önkormányzatának Képviselő-testülete – támogatja a Rejtélyek Háza Kft. kérelmét „Rejtélyek Városa” elnevezésű játékos program kialakításhoz közterületen, 2021. évben térítésmentesen, a Hivatallal előre egyeztetett időpontban, az előterjesztésben foglaltak szerint. 
Határidő: 2021. július 15.
Felelős:   Jegyző
Hajdúszoboszló, 2021. június 24.
                                                                               Szilágyiné Pál Gyöngyi

                                                                           városfejlesztési irodavezető

